ætiologi
Ætiologi, inden for lægevidenskab læren om sygdommenes årsager, dvs. summen af de genetiske og miljømæssige faktorer, der igangsætter en sygdom, i modsætning til læren om sygdommenes patogenese, der beskriver mekanismerne ved sygdomsprocesserne.
Fx indgår genetisk disposition, forhøjet kolesteroltal, tobaksrygning, overvægt, manglende motion og blodtryksforhøjelse i åreforkalkningens ætiologi, mens blodkarrenes anatomiske og fysiologiske forandringer, der fx kan medføre blodprop i hjertet eller hjernen, er åreforkalkningens patogenese.